CELEX: 62019TN0018
Language: da
Date: 2019-01-11 00:00:00
Title: Sag T-18/19: Sag anlagt den 11. januar 2019 — Brown mod Kommissionen

25.2.2019   
            
            
               DA
            
            
               Den Europæiske Unions Tidende
            
            
               C 72/46
            
         
      Sag anlagt den 11. januar 2019 — Brown mod Kommissionen
      (Sag T-18/19)
      (2019/C 72/59)
      Processprog: engelsk
      
         Parter
      
      
         Sagsøger: Colin M. Brown (Bruxelles, Belgien) (ved advokat I. Van Damme)
      
         Sagsøgt: Europa-Kommissionen
      
         Sagsøgerens påstande
      
      
                  —
               
               
                  Annullation af afgørelsen af 19. marts 2018 fra Kontoret for Forvaltning og Fastsættelse af Individuelle Rettigheder (PMO) om, at sagsøgeren ikke længere havde ret til udlandstillæg og rejseudgifter.
               
            
                  —
               
               
                  Sagsøgte tilpligtes at genindføre sagsøgerens ret til udlandstillæg og rejseudgifter med virkning fra den 1. december 2017.
               
            
                  —
               
               
                  Sagsøgte tilpligtes at udbetale det udlandstillæg og de rejseudgifter, som ikke var blevet udbetalt fra den 1. december 2017 til datoen for genoprettelsen af sagsøgerens rettigheder, med tillæg af renter.
               
            
                  —
               
               
                  Såfremt ulovlighedsindsigelsen tages til følge annulleres anvendelsen af artikel 4, stk. 1, litra b), i bilag VII til vedtægten på sagsøgeren, indtil institutionen erstatter den med ikke-diskriminerende bestemmelser.
               
            
                  —
               
               
                  Europa-Kommissionen tilpligtes at betale sagsomkostningerne.
               
            
         Søgsmålsgrunde og væsentligste argumenter
      
      Til støtte for søgsmålet har sagsøgeren anført fire anbringender.
      
                  1.
               
               
                  Første anbringende om en forkert fortolkning af artikel 4, stk. 1, litra a), i bilag VII til vedtægten, eftersom Kommissionen fejlagtigt fortolkede bestemmelsen således, at der skal foretages en ny vurdering af en ret til udlandstillæg, erhvervet på baggrund af en tjenestemands hjemsted og interessecentrum i en anden medlemsstat forud for hans ansættelse, hvis den pågældende tjenestemand efterfølgende erhverver statsborgerskab i den medlemsstat, hvor han fortsat er ansat.
               
            
                  2.
               
               
                  Andet anbringende om, at afgørelsen af 19. marts 2018 er diskriminerende over for sagsøgeren, eftersom hans ret til udlandstillæg er underlagt den betingelse, der er fastsat i artikel 4, stk. 1, litra b), i bilag VII til vedtægten.
               
            
                  3.
               
               
                  Tredje anbringende om, at Kommissionen, selv om Retten måtte fastslå, at Kommissionen med rette fastsatte sagsøgerens ret til udlandstillæg på grundlag af artikel 4, stk. 1, litra b), i bilag VII til vedtægten, ikke desto mindre undlod at fortolke denne bestemmelse i overensstemmelse med princippet om forbud mod forskelsbehandling.
               
            
                  4.
               
               
                  Fjerde anbringende om, at det subsidiært, hvis de tre øvrige anbringender forkastes, fastslås, at artikel 4, stk. 1, litra b), i bilag VII til vedtægten er ulovlig og ikke finder anvendelse, derved at, og for så vidt som, den afstedkommer en ulovlig forskelsbehandling af personer, der befinder sig i samme situation som sagsøgeren, af de grunde, der er anført til støtte for det andet anbringende.